cy cy cy ceb fi cy nl en cy et cy en cy cy cy cy cy cy cy cy en en cy cy en cy cy cy fr es en en cy
Wythnos yn ardal Ullapool 18-25 Chwefror
Cafwyd tywydd hynod o braf yn yr Alban yn ystod pythefnos gyntaf mis Chwefror gyda’r haul yn tywynnu a’r awyr yn las. Yn anffodus, erbyn y drydedd wythnos roedd pethau wedi troi a gwynt, glaw a chymylau am y rhan fwyaf o’r amser oedd yn wynebu’r criw fentrodd i’r Alban eleni.
Roedd un cysur; llety braf a chynnes efo digon o le i ymlacio ym mythynnod Leac Mailm ar lannau Loch Broom, rhyw dair milltir o dref Ullapool a’i dewis da o lefydd bwyta. Diolch yn fawr iawn i Maldwyn am ei drefniadau trylwyr arferol.
Ar y Sul cyntaf, 19 Chwefror, penderfynodd pawb ei throi hi am fynyddoedd Fannaich a pharcio ar ochr ffordd yr A832 ger Loch a’Bhraoin. Aeth chwech (Gareth Rynys, Gareth Everett, Dylan Huw, Marion Hughes, Mark Williams a Huw Brassington) am Meall a’Chrasgaidh, Sgurr nan Clach Geala (1093 m – yr uchaf o gopaon y dydd) a Sgurr nan Each. Dau gopa mwyaf gorllewinol y Fannaich oedd nod y gweddill (Eirwen Williams ac Alun Fachwen, Elen Huws, Alun Caergybi, Iolo Roberts, Chris Humphreys, John Grisdale, George Jones, Maldwyn Roberts, Eryl Owain, Gerallt Owain a Raymond Wheldon-Roberts). Dringwyd llethr serth iawn Sron Leitir Fhearna (os mai trwyn y llethr uffernol yw’r ystyr, yna byddai’n gwbl addas!) ac ymlaen ar hyd y gefnen tuag at Toman Coinich ac i’r cwmwl i ganfod llwybr bach hwylus i’r bwlch rhyngddo â’r Munro cyntaf, A’ Chailleach (yr Hen Wraig). Yn ôl wedyn dros Toman Coinich ac ymlaen i gopa Sgurr Breac, 999 m, yr uchaf o’r ddau Munro o ddwy fetr. Cafwyd ambell ysbaid glir i weld Loch Fannaich i’r de a’r cwm hir yn ôl tua’r ceir i’r gogledd wrth ddisgyn tua’r bwlch ym mhen cwm Allt Breabaig. Tra’n oedi yno am baned, gwelwyd y chwech arall yn disgyn y llethrau yr ochr draw a phawb wedyn yn cyd-gerdded yn ôl y 7 km hir i’r man cychwyn.
Ar y dydd Llun,dychwelodd Marion a Dylan i fynyddoedd Fannaich i ddringo A’ Chailleach a Sgurr Breac a rhoddodd Gerallt gynnig ar lwybr beicio mynydd arfordir-i-arfordir Ullapool i Drochaid Bhanna (Bonar Bridge) ac yn ôl ond yn gorfod troi’n ôl hanner ffordd oherwydd afon wedi gorlifo. Ond Ben Wyvis (1046 m) oedd nod y rhan fwyaf. Wedi parcio ger Garbat, dilynwyd llwybr drwy’r coed ar hyd Allt a’ Bheallaich Mhoir, ac er bod trwyn An Cabar yn edrych yn hynod o serth, doedd ei ddringo ddim cynddrwg â’r disgwyl gan fod llwybr arbennig o dda yn igam-ogamu ei ffordd i fyny. Er gwaethaf gwynt cryf iawn, a’r cwmwl o’n hamgylch, cafwyd dwy gilometr a chwarter o gerdded eithaf rhwydd ar hyd y gefnen i’r copa. Yn hytrach na dychwelyd yr un ffordd i ddannedd y gwynt, penderfynwyd dal ati tua’r gogledd i gopa Tom a’ Choinich a throi lawr yr ysgwydd oddi yno i gwm Allt a’ Garbh Bhaid dros dirwedd corsiog a di-lwybr blinderus i ganfod bwlch yn y goedwig a llwybr yn ôl at y ceir. Ar y ffordd lawr, cododd y cymylau inni fedru gweld y copa’n glir ac i ddychmygu’r golygfeydd oddi yno a gollwyd!
Teithiwyd tipyn ymhellach yn y ceir ar ddydd Mawrth i bentref Achnasheen, gan gychwyn cerdded am Fionn Bheinn toc wedi 9.00, gan ei bod yn addo tywydd gwlypach yn nes ymlaen yn y dydd. Penderfynodd Huw a Gerallt redeg, a chwblhau’r daith i fyny ac i lawr mewn tua awr ac ugain munud. Cafodd ambell un ddiwrnod i ffwrdd ac aeth Marion a Dylan am Ben Wyvis, gan fod tic ganddynt eisoes ar gyfer Fionn Bheinn (gweler adroddiad 2015!). Ond gwelwyd y rhan fwyaf yn dringo’n serth ar lwybr mwdlyd gydag ymyl nant Allt Achadh na Sine i mewn i’r gwynt a’r glaw. Cafwyd paned sydyn ger cronfa fechan cynllun trydan dŵr a sylweddoli bod ffordd gerrig hwylus dros ben y gallem fod wedi ei dilyn – ac a ddefnyddiwyd ar y ffordd i lawr. Wedi hynny, roedd yn fater o ddilyn y cwmpawd yn union i’r copa a throi ar ein sawdl gan nad oedd dim i’w weld. Diwrnod byr, a phawb yn ôl yn y llety erbyn tua 2.00 o’r gloch.
Bu peth gwahanu ar y dydd Mercher, gyda galwadau gwaith yn denu Mark tuag adref a phriodas deuluol yn denu Gerallt ac Eryl yn ôl – ddiwrnod yn gynt na’u bwriad oherwydd rhagolygon tywydd gwael iawn, yn sgil Storm Doris, ar gyfer drannoeth. Unwaith eto aeth y rhan fwyaf gyda’i gilydd tua Ben Klibreck, ac er gwynt cryf iawn am rannau o’r daith, cafwyd diwrnod arbennig ar yr ail Munro agosaf i’r gogledd a mwynhawyd dau ymweliad â’r Crask Inn a chroeso arbennig er fod y lle, yn swyddogol, wedi cau!
Ddydd Iau, aeth y criw ymhellach fyth yn y gobaith (ymddiheuriadau am y gair mwys!) am dywydd gwell i ddringo’r mwyaf gogleddol o’r Munros, Ben Hope. Ac ni chawsant eu siomi; tra’r oedd eira trwm yn taro deheudir yr Alban a gwyntoedd cryfion yn taro Cymru a Lloegr, cawsant hwy fwynhau tywydd gorau’r wythos i gyrraedd y copa diarffordd hwn sy’n cynnig golygfeydd gwych dros diroedd eang ac anghyfannedd.
Gyda mwy yn troi am adref, ar ddydd Gwener aeth criw o bedwar, Dylan, Marion, Gareth Everett a Gareth Rynys am Seana Bhraigh, mynydd anghysbell iawn sydd ar restr fer y Munros anoddaf eu cyrraedd. Teithiwyd tua’r gogledd yn y ceir i Drochaid Oicel (Oykel Bridge) ac yna beicio ddeng milltir ar hyd cwm hir Strath Mulzie, gyda gorchudd o eira newydd yn ei gwneud yn anodd wrth ddynesu at y mynydd. Gadawyd y beiciau cyn cyrraed Loch a’ Choire Mhoir i esgyn ysgwydd orllewinol Seana Bhraigh drwy’r cwmwl a’r niwl. Tua’r gogledd hefyd yr aeth Iolo, Elen, Eirwen, Huw a Chris i ddringo dau gopa agos at ei gilydd, Conival a Ben More Assynt, ond dau gopa digon heriol, yn arbennig ar ddiwedd yr wythnos flinedig, a chael diwrnod i’w gofio yn cerdded ar eira ac ar flociau cwartsit.
Er gwaethaf ambell i ben-glin yn cwyno a’r diffyg eira a diffyg golygfeydd, cafwyd wythnos lwyddiannus arall o wneud y gorau o’r gwaethaf. A Marion sy’n cael y wobr y tro yma am y nifer fwyaf o Funros newydd – naw tic iddi hi!
Adroddiad gan Eryl Owain
Lluniau gan Alun hughes, Eirwen Williams, Elen Huws a Gareth Roberts (ar Ben Hope) ar Fflickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51